Valtuustoaloite:

**Asemakaava-alueiden ulkopuolisen rakentamisen helpottaminen**

Valtion ohjaus kaavoituksesta kevenee huomattavasti ja päätösvaltaa siirtyy kunnille sekä maakunnille, kun uudet valtakunnalliset alueidenkäyttötavoitteet astuvat voimaan huhtikuussa. Valtion vaatimus yhdyskuntarakenteen tiivistämisestä poistuu kokonaan.

Rakentamisen sääntelykin on siirtynyt huomattavasti kuntien vastuulle ja vain erityistapauksissa ELY:llä on vielä keskeinen ohjaustehtävä. Näiden uusien käytäntöjen huomioiminen tulee saattaa selvemmin myös Ylöjärven kaupungin toimintatavaksi.

Uusia suunnittelun työkaluja ovat Yleiskaavan käyttö rakennusluvan perusteena (44 §), Alueellinen päätös rakennusluvan erityisistä edellytyksistä suunnittelutarvealueella (137 §), Asemakaavoitus vanhentuneesta yleiskaavasta poiketen (42 §), Vaiheittainen asemakaavan muutos (50 §) sekä käyttötarkoituksen muutos RakJ:n määräyksellä (129 §).

Esitämme, että Ylöjärven kaupungin haja-alueilla kuntalaisten arkea helpotetaan merkittävästi lupaprosesseja sujuvoittamalla ja asemakaava-alueiden ulkopuolista rakentamista helpottamalla esimerkiksi selventämällä käytäntöä vapaa-ajan asuntojen muuttamisesta vakituisiksi asunnoiksi.

Ylöjärvellä 5.2.2018

Keskustan valtuustoryhmä

Riitta Koskinen ym.